1Bukeire bwa Sabato, Maria Magadalena, na Maria nyina Yakobo, na Salome, bagura emibazi y'omugaju kugenda kugisiiga Yesu. 2Aha kiro kya mbere ky'Eilimansi eizoba kalyashabukire bagya aha nyanga. 3Bagenda nibabazangana bati, «Aratuhilingisiza eibare kulihya aha nyanga n'ohai?» 4Kugya kunaga amaisho babona okwo eibare lyahilingisire, likaba lili lihango muno. 5Kabatahire omu nyanga babona omusigazi ashuntamire rubaju orwa bulyo, ajwete ekanzu elikwera. Batangara. 6Abagambira ati, «Mutatangara. Manya nimuhiga Yesu owa Nazareti, owo babambire. Tali hanu, yahimbukire, mulebe na mbali babaire bamubyamikire. 7Mugende mugambire abegesibwabe na Petero okwo Yesu yabebembera Galilaya, niyo muramubonera, nk'okwo yabagambiire.» 8Baruga omu nyanga bairukire. Bakatangara muno bagwa omu rujugumbo. Tibaina kyo bafumoire, nobona bakaba baina obutini bungi. 9Ekiro kya mbere bwankya karai orwo Yesu yahimbuka, akabanza yahabukira Maria Magadalena, owo yabaire abingiremu Amasitani mushanju. 10Magadalena agenda agambira abegesibwa ba Yesu, bali omu kuchura nibalira. 11Kyonkai kabahuliire okwo Yesu alikurora n'okwo Magadalena yamubona, banga kwikiliza. 12Ahanyuma Yesu abonekera abegesibwa abandi babili omu mishusire endijo, bakaba nibataha omu kyaro. 13Bagaruka bagambira abandi abasiigaire, kyonkai tibabaikiliize. 14Obugenda bw'eirai Yesu ahabukira eikumi n'omoi, bakaba nibalya. Abakunganisa aha rw'okutaikiliza kwabo n'obugumangani bwabo bw'emitima, enshonga abamuboine ahimbukire tibabaikiliize. 15Abagambira ati, «Mugende omu nsi zona, murangire abantu bona evangeli. 16Aliikiliza akabatizibwa alirokoka. Kyonkai aliba ataikiliize ogwo aliramurwa. 17Abalinyesiga balimanyikira aha bubonero obu: Balibinga Amasitani omw'ibara lyange, baligamba endimi ezihya, 18balikwata enjoka. N'orwo balinywa eky'okubaita tikilibakoraho kantu. Balitekaho abarwaire emikono bakire.» 19Aho Omukama Yesu kayamazire kubafumolera atyo, atemba omw'iguru, asingira aha bulyo bwa Ruhanga. 20Abegesibwa baimukya bagenda, baranga evangeli buli hantu. Omukama akaba nabemamu, n'ebyo bagambaga yabihamisaga n'obubonero obwo kubijulira.]
Copyright
Learn More
lug_Latn zho_Hant eng_Latn